Javaslat A TANÁCS IRÁNYELVE a pénzügyi szolgáltatások területén elfogadott egyes irányelvek kiigazításáról Horvátország csatlakozására való tekintettel /* COM/2013/059 final - 2013/0038 (NLE) */





INDOKOLÁS 1. A JAVASLAT HÁTTERE A pénzügyi szolgáltatások területén elfogadott egyes irányelvek kiigazításáról szóló tanácsi irányelvre irányuló javaslatot a Horvát Köztársaság Európai Unióhoz történő, közelgő csatlakozása teszi szükségessé. Az Európai Unió valamennyi tagállama és a Horvát Köztársaság, 2011. december 9-én, Brüsszelben írta alá a Horvát Köztársaság Európai Unióhoz történő csatlakozásáról szóló szerződést[1]. A csatlakozási szerződés 3. cikkének (3) bekezdése úgy rendelkezik, hogy a szerződés 2013. július 1-én lép hatályba, feltéve, hogy addig az időpontig valamennyi megerősítő okiratot letétbe helyezik. A Horvát Köztársaság csatlakozási szerződése 3. cikkének (4) bekezdése lehetővé teszi, hogy az Unió intézményei a csatlakozás előtt elfogadják – a többek között – a Horvát Köztársaság csatlakozási feltételeiről szóló okmány[2] 50. cikkében említett intézkedéseket. Ezen intézkedések csak a csatlakozási szerződéstől függően és annak hatályba lépése napján lépnek hatályba. A csatlakozási okmány 50. cikke előírja, hogy amennyiben az intézményeknek a csatlakozást megelőzően elfogadott jogi aktusait a csatlakozás miatt ki kell igazítani, és az okmány vagy annak mellékletei a szükséges kiigazításokról nem rendelkeznek, a Tanács vagy – ha az eredeti jogi aktusokat a Bizottság fogadta el – a Bizottság elfogadja a szükséges jogi aktusokat. A záróokmány[3] 2. pontja utal az intézmények által elfogadandó kiigazítások körét illetően a tagállamok és Horvátország között a csatlakozási szerződés jóváhagyása során létrejött politikai megegyezésre; a csatlakozási szerződés Magas Szerződő Felei felkérték a Tanácsot és a Bizottságot, hogy e kiigazításokat a csatlakozást megelőzően fogadják el a csatlakozási okmány 50. cikkével összhangban, és – amennyiben szükséges – az uniós jog fejlődésének figyelembevételével kiegészítve és naprakésszé téve azokat. A tanácsi irányelvre irányuló javaslat kitér a pénzügyi szolgáltatások területén (9. tárgyalási fejezet) hozott valamennyi olyan európai parlamenti és tanácsi irányelvre, amely Horvátország csatlakozása okán technikai kiigazításra szorul. E javaslat egy sor, tanácsi irányelvre irányuló és a Tanácshoz intézett bizottsági javaslat részét képezi, amelyek a tanácsi irányelveket, illetve európai parlamenti és tanácsi irányelveket érintő technikai kiigazításokat a tárgyalási fejezeteknek megfelelően csoportosítják különálló, több tanácsi irányelvre irányuló javaslatokba. Ennek a szerkezetnek az a célja, hogy a tagállamok számára megkönnyítse az érintett irányelveknek a tagállami jogrendbe való átültetését. A Bizottság által a Tanács részére átadott, jogi aktusokra irányuló javaslatcsomag egyfelől az említett, tanácsi irányelvekre irányuló javaslatokból, másfelől egyetlen tanácsi rendeletre irányuló javaslatból áll, amely a vonatkozó európai parlamenti és tanácsi rendeleteket, illetve határozatokat, valamint a vonatkozó tanácsi rendeleteket és határozatokat fogja össze. Mindez összhangban van a Bulgária és Románia csatlakozása idején alkalmazott múltbeli megközelítéssel[4]. A csomagban szereplő összes jogi aktus előreláthatólag egy napon kerül kihirdetésre az Európai Unió Hivatalos Lapjában. A jelen javaslat és a csomagban szereplő többi javaslat az Európai Unió Hivatalos Lapjában 2012. szeptember 1-jéig kihirdetett vívmányokat érintő technikai kiigazításokat veszi figyelembe. Erre azért van szükség, hogy elegendő idő álljon rendelkezésre egyfelől a kapcsolódó jogalkotási eljárásokra, másfelől az irányelvek átültetéséhez és az ahhoz kapcsolódó értesítéshez fűződő tagállami kötelezettségek teljesítésére. Az Európai Unió Hivatalos Lapjában 2012. szeptember 1-jét követően kihirdetett vívmányok esetében esetleg szükséges kiigazításokról maguk a vonatkozó jogi aktusok fognak rendelkezni, vagy elvégzésükre egy későbbi időpontban, a megfelelő eljáráson keresztül kerül sor. Ezenkívül a Bizottság szándékai szerint 2013. július elején informálisan eljuttatja a tagállamoknak e jogszabályok jegyzékét. 2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI; HATÁSVIZSGÁLATOK Mivel e javaslat tisztán technikai jellegű és nem jár politikai döntéssel, nem lett volna értelme konzultációt folytatni az érdekeltekkel vagy hatásvizsgálatot készíteni. 3. A JAVASLAT JOGI ELEMEI A javaslat jogalapja a Horvát Köztársaság csatlakozásának feltételeiről szóló okmány 50. cikke. A szubszidiaritás és az arányosság elve teljes mértékben érvényesül. A szubszidiaritás elve (az EUSZ 5. cikkének (3) bekezdése) alapján uniós fellépésre van szükség, mivel az Unió által hozott jogi aktusok technikai kiigazításáról van szó. A javaslat tiszteletben tartja az arányosság elvét (az EUSZ 5. cikkének (4) bekezdése), mivel nem lép túl a kitűzött cél megvalósításához szükséges mértéken. 4. KÖLTSÉGVETÉSI VONZATOK A javaslatnak nincsenek a költségvetést érintő vonzatai. 2013/0038 (NLE) Javaslat A TANÁCS IRÁNYELVE a pénzügyi szolgáltatások területén elfogadott egyes irányelvek kiigazításáról Horvátország csatlakozására való tekintettel AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a Horvát Köztársaság csatlakozási szerződésére és különösen annak 3. cikke (4) bekezdésére, tekintettel a Horvát Köztársaság csatlakozási szerződésére és különösen annak 50. cikkére, tekintettel a Bizottság javaslatára, mivel: (1) A csatlakozási okmány 50. cikke szerint amennyiben az intézményeknek a csatlakozást megelőzően elfogadott jogi aktusait a csatlakozás miatt ki kell igazítani, és a csatlakozási okmány vagy annak mellékletei a szükséges kiigazításokról nem rendelkeznek, a Tanács a Bizottság javaslatára – ha az eredeti jogi aktusokat nem a Bizottság fogadta el – minősített többséggel elfogadja a szükséges jogi aktusokat. (2) A csatlakozási szerződést elfogadó konferencia záróokmánya jelezte, hogy a Magas Szerződő Felek politikai megállapodásra jutottak az intézmények által elfogadott jogi aktusoknak a csatlakozás miatt szükségessé váló kiigazításait illetően, és felkérték a Tanácsot és a Bizottságot, hogy e kiigazításokat a csatlakozást megelőzően fogadják el, amennyiben szükséges az uniós jog fejlődésének figyelembevételével kiegészítve és naprakésszé téve azokat. (3) A 73/239/EGK[5], a 2002/83/EK[6], a 2005/68/EK[7] és a 2009/138/EK[8] irányelveket ezért ennek megfelelően módosítani kell, ELFOGADTA EZT AZ IRÁNYELVET: 1. cikk A 73/239/EGK, a 2002/83/EK, a 2005/68/EK és a 2009/138/EK irányelvek a mellékletnek megfelelően módosulnak. 2. cikk (1) A tagállamok legkésőbb a Horvát Köztársaság Európai Unióhoz való csatlakozásának napjáig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára. Ezeket a rendelkezéseket a Horvát Köztársaság Európai Unióhoz történő csatlakozásának napjától alkalmazzák. Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg. (2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el. 3. cikk Ez az irányelv a Horvát Köztársaság csatlakozási szerződésétől függően és annak hatálybalépése napján lép hatályba. 4. cikk Ennek az irányelvnek a tagállamok a címzettjei. Kelt Brüsszelben, -án/-én. a Tanács részéről az elnök MELLÉKLET PÉNZÜGYI SZOLGÁLTATÁSOK BIZTOSÍTÁS 1. 31973 L 0239: A Tanács 1973. július 24-i 73/239/EGK első irányelve az életbiztosítás körén kívül eső közvetlen biztosítási tevékenység megkezdésére és gyakorlására vonatkozó törvényi, rendeleti és közigazgatási rendelkezések összehangolásáról (HL L 228., 1973.8.16., 3. o.): A 8. cikk (1) bekezdésének a) pontja a következőkkel egészül ki: „– a Horvát Köztársaság esetében: „dioničko društvo”, „društvo za uzajamno osiguranje”.” 2. 32002 L 0083: Az Európai Parlament és a Tanács 2002. november 5-i 2002/83/EK irányelve az életbiztosításról (HL L 345., 2002.12.19., 1. o.): A 6. cikk (1) bekezdésének a) pontja a Horvát Köztársaságra vonatkozó szövegrészt követően a következőkkel egészül ki: „—a Horvát Köztársaság esetében: „dioničko društvo”, „društvo za uzajamno osiguranje”,” A 18. cikk (3) bekezdése az ötödik bekezdést követően a következő szövegrésszel egészül ki: „— a Horvátországban engedélyezett vállalkozások esetében 2013. július 1. és,” 3. 32005 L 0068: Az Európai Parlament és a Tanács 2005. november 16-i 2005/68/EK irányelve a viszontbiztosításról és a 73/239/EGK, a 92/49/EGK tanácsi irányelv, valamint a 98/78/EK és a 2002/83/EK irányelv módosításáról (HL L 323., 2005.12.9., 1. o.): Az I. melléklet a következőkkel egészül ki: „—a Horvát Köztársaság esetében: »dioničko društvo«.” 4. 32009 L 0138: Az Európai Parlament és a Tanács 2009. november 25-i 2009/138/EK irányelve a biztosítási és viszontbiztosítási üzleti tevékenység megkezdéséről és gyakorlásáról (Szolvencia II) (HL L 335., 2009.12.17., 1. o.): (a) A 73. cikk (5) bekezdésének helyébe a következő szöveg lép: „5 || A vállalkozások, amelyek az alábbi időpontokban egyidejűleg végeztek az ezen irányelv hatálya alá tartozó életbiztosítási és nem-életbiztosítási tevékenységeket, azokat továbbra is folytathatják, feltéve, hogy a 74. cikkel összhangban az egyes tevékenységeket elkülönítve művelik: (a) a Görögországban engedélyezett vállalkozások esetében 1981. január 1.; (b) a Spanyolországban és Portugáliában engedélyezett vállalkozások esetében 1986. január 1.; (c) az Ausztriában, Finnországban és Svédországban engedélyezett vállalkozások esetében 1995. január 1.; (d) a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovákiában és Szlovéniában engedélyezett vállalkozások esetében 2004. május 1.; (e) a Bulgáriában és Romániában engedélyezett vállalkozások esetében 2007. január 1.; (f) a Horvátországban engedélyezett vállalkozások esetében 2013. július 1.; (g) minden egyéb vállalkozás esetében 1979. március 15.” (b) A III. melléklet A. pontja a Francia Köztársaságra vonatkozó szövegrészt követően a következőkkel egészül ki: „(10a) || a Horvát Köztársaság esetében: „dioničko društvo”, „društvo za uzajamno osiguranje”;” (c) A III. melléklet B. pontja a Francia Köztársaságra vonatkozó szövegrészt követően a következőkkel egészül ki: „(10a) a Horvát Köztársaság esetében: „dioničko društvo”, „društvo za uzajamno osiguranje”;” (d) A III. melléklet C. pontja a Francia Köztársaságra vonatkozó szövegrészt követően a következőkkel egészül ki: „(10a) a Horvát Köztársaság esetében: „dioničko društvo”;” [1] HL L 112., 2012.4.24., 10. o. [2] HL L 112., 2012.4.24., 21. o. [3] HL L 112., 2012.4.24., 95. o. [4] HL L 363., 2006. 12. 20., 1. o. [5] HL L 228., 1973.8.16., 3. o. [6] HL L 345., 2002.12.19., 1. o. [7] HL L 323., 2005.12.9., 1. o. [8] HL L 335., 2009.12.17., 1. o.